**Oponentský posudok na habilitačnú prácu**

**Oponent: prof. PhDr. Milan Portik, PhD., Katedra predškolskej a elementárnej**

**pedagogiky a psychológie PF PU v Prešove**

**Autor práce: mgr.et mgr. Alena Seberová, PhD.**

**Názov práce: Úspešnost v profesním životě učitelů**

**Rozsah : 245 strán, 159 titulov uvedenej literatúry, 57 strán príloh**

**1.Aktuálnosť a relevantnosť zvolenej problematiky**

Dynamicky sa rozvíjajúci svet globalizácie a neuveriteľné presahy moderných technológií do všetkých oblastí nášho života na jednej strane nám umožňuje využívať tvorivý potenciál ľudského snaženia, ale na strane druhej nás ukracuje o to podstatné, čo pre človeka je bytostne dôležité, a to o blízkosť blízkych. Ako hovorí nórsky sociálny antropológ Eriksen: „Máme všetko, ale to je všetko, čo máme“. Aké je teda miesto učiteľov v tomto svete dynamických zmien? Vieme, čo máme robiť a ako to robiť? Ako našu prácu vnímame sami a svet okolo nás? Sme spokojní s tým, aké podmienky pre našu prácu nám vytvára spoločnosť? Je vzdelanie a výchova hodnotou, ktorú vieme ponúknuť my učitelia, alebo nás môžu v blízkej budúcnosti nahradiť moderné technológie? Prečo je učiteľské povolanie takmer výlučnou doménou žien? Týchto niekoľko otáznikov nad povolaním a prácou učiteľa nemá byť príklonom k rezignácii, ale skôr povzbudením pri hľadaní možností, ako učiteľstvo profesionalizovať a dokázať, že má svoje miesto pri kultivácii človeka. Jedným z takýchto počinov je aj habilitačná práca A. Seberovej, ktorej ambíciou je „zachytiť realitu prežívania profesijného úspechu učiteľov vo väzbe k ich spokojnosti s pracovnými podmienkami pedagogickej praxe“ (s.4). V tomto kontexte vnímam prácu ako mimoriadne aktuálnu s presvedčením, že posúva naše poznanie a významnou mierou profesionalizuje učiteľstvo.

Vedecko-pedagogická charakteristika uchádzačky i osobné poznanie jej publikačných aktivít ma oprávňujú k vysloveniu presvedčenia, že habilitantka spĺňa všetky kritériá a nároky na udelenie akademickej hodnosti docent.

**2. Teoretický a metodologický aspekt témy**

Metodologicky je práca „zasadená“ do väzieb s riešeným APVV-0026-07 projektom „*Profesia učiteľ predprimárnej edukácie a učiteľ primárnej edukácie v dynamickom poňatí“* pod vedením prof. Kasáčovej:

Tento prístup vnímam ako progresívny, pretože habilitačná práca okrem hlavnej témy ukazuje aj na väzby medzi komplexom riešených úloh v rámci projektu. Týmto je jej výpovedná hodnota maximálna.

Celá práca je napísaná prehľadne, zrozumiteľne, má výbornú logickú štruktúru, nie sú v nej zbytočné exkurzy od hlavnej témy. Tak teoretická ako aj empirická časť je metodologicky dobre ukotvená s presným a vecným vymedzením kategórií, ktoré sa orientujú na otázky vzťahu medzi „profesnou úspešnosťou a jej prediktorov v podobe pracovnej spokojnosti“ (s.17).

Teoretická časť práce je prehľadne koncipovaná v štyroch kapitolách, v ktorých primárnym cieľom je analyzovať profesijnú úspešnosť učiteľov. Východiskom pri tomto uvažovaní je Korthagenov cibuľový model vrstiev učiteľovej osobnosti. Jednotlivé vrstvy sú analyzované a komentované (*pozitívne hodnotím kritické poznámky habilitantky k jednotlivým oblastiam)*. Za posun v pohľade na učiteľskú profesiu (Štech- semiprofesia, neúplna profesia) vnímam kritickú analýzu jednotlivých ukazovateľov profesie práve vo vzťahu k učiteľstvu. Spomínaný projekt APVV vytvoril priestor pre vymedzenie profesiografických východísk – táto časť práce, aj je keď rozsahom stručná, poskytuje prehľadnú štruktúru piatich oblasti komplexnej verzie profesiogramu.

Veľmi dobre je spracovaná tretia oblasť –profesijná úspešnosť učiteľov. Na tomto priestore je prehľadne, s maximálnou mierou odbornosti, komplexicity a precíznosti spracovaný pojmový aparát používaný v tejto práci. Uvedený kompetenčný model kvality učiteľa (komparatívna analýza vybraných zahraničných štúdií) vytvára výborný rámec pre vymedzenie objektívnych (profesijný štandard) a subjektívnych kritérií (sebareferenčné a mimoreferenčné) úspešnosti učiteľa ukotvené v modeli profesijnej úspešnosti učiteľa (s.58).

Nielen rozsahom, ale aj obsahom je vynikajúco spracovaná štvrtá časť - pracovná spokojnosť ako subjektívny rozmer profesijnej úspešnosti. Prehľadne spracovaná časť s odkazmi na množstvo výskumných šetrení. Detailne a v súvislostiach analyzované korelácie ovplyvňujúce kvalitu učiteľovej práce. Pozitívne hodnotím schopnosť kritickej analýzy empirických štúdií a vytvorenie prehľadnej tabuľky (s.86) aspektov pracovnej spokojnosti/nespokojnosti učiteľov. Poslednou podkapitolou teoretickej časti je – kvalita pracovného života. Z výsledkov výskumov vyplýva, že učitelia (hlavne primárnej školy) vnímajú spokojnosť s profesiou intenzívnejšie, ako v iných profesiách.

Výskumná časť – výskum profesijnej úspešnosti učiteľov. Ide o náročný výskumný zámer (vo väzbe na APVV) s cieľom pripraviť a overiť metódy na zisťovanie vzťahov medzi subjektívnym poňatím úspešnosti v profesii v komplementarite s pracovnou a profesnou úspešnosťou.

Výskumný zámer realizovaný v dvoch etapách s presným metodologickým zámerom, stratégiou a technikami. Vytvorené dotazníky pre instrinsickú a extrinsickú oblasť pracovnej spokojnosti učiteľov. Boli použité primerané (zámerom výskumu npresne zodpovedajúce) štatistické metódy: Pearsonov Chi-kvadrát test nezávislosti a T-test.

Vynikajúco je spracovaná analýza dát – prehľadné grafy(dá sa v nich veľmi rýchlo a presne zorientovať a analyzovať hodnoty na vytvorenej škále). Kvalitne spracovaná každá položka. Výsledky ukazujú na dominantnú spokojnosť s podmienkami (s.113)

Druhá etapa výskumu –kvalitné vyhodnotenie, precízne komentovanie (analýza, syntéza, zovšeobecňovanie a závery). Vysoko oceňujem náročný výskumný zámer a jeho spracovanie.

Bolo by možné veľmi podrobne komentovať všetky položky v zámeroch výskumu (výsledky sú zaujímavé a inšpirujúce), ale účelom oponentského posudku nie je rozširovať pohľady na túto oblasť.

Niektoré poznámky a otázky:

* na s.27 je zaujímavá myšlienka: „Dať učiteľstvu ďalšiu šancu“. V čom by sa mala prejaviť?
* otázkam kvality vzdelávania sa na Slovensku venuje aj prof. I. Turek (s.44)
* s. 62 E.Locke –obsahová zložitosť konštruktu – pracovná spokojnosť výrazom „*korelácia bez vysvetlenia“* Aj napriek tomu vieme ju vysvetliť?
* Vo vzťahu nezávislým premenným (s.67) „gender“ - , v čom hľadať príčiny nezáujmu mužov o učiteľské povolanie? (aj keď na s.99 je uvedené, že metodologicky je cenný i počet mužov)
* Nespokojnosť s osobným a profesijným rastom (s.115). V čom sú príčiny? Hypoteticky uvažovať a navrhnúť východiská.
* Tabuľky 7,8 sú perfektne spracované
* Aká je teda perspektíva učiteľského povolania a poslania?
* Čo potrebujú učitelia najviac pre profesionalizáciu činnosti

**3. Výsledky habilitačnej práce**

Zámerom habilitantky bolo ( v kontexte k APVV projektu) ukázať na vzťahy medzi profesijnou úspešnosťou a jej determinantmi (pracovnou spokojnosťou v instrinsickej a extrinsickej oblasti). Ak metodologickým cieľom prvej etapy výskumu bolo navrhnúť a testovať škálu pracovnej spokojnosti učiteľov, riešiť otázky subjektívnej konceptualizácie profesijnej úspešnosti učiteľov; charakteristiky reálne dosiahnutých pracovných úspechov; podmienky a prekážka v ich dosahovaní ako intervenujúcich faktorov (s. 19) a metodologickým cieľom druhej etapy navrhnúť a testovať škálu profesijnej úspešnosti učiteľov zachytávajúcu očakávaný a reálne dosahovaný úspech vybraných aspektov a podmienok profesijného výkonu (s.20), potom môžem zodpovedne konštatovať, že habilitantka ciele naplnila v plnej miere a veľmi kvalitne.

**Záver**

Predložená práca **spĺňa všetky kritériá**  na tento druh prác. Na základe komplexného posúdenia rozsiahlej a kvalitnej pedagogickej a vedeckej práce uchádzačky **odporúčam** po úspešnej obhajobe **udeliť** mgr.et mgr. Alene Seberovej, PhD. akademickú hodnosť docent v študijnom odbore 1.1.5 Predškolská a elementárna pedagogika.

**V Prešove 29.5. 2015 .......................................**